Akciófilmbe illő menekülésről tanúskodik a világhálót bejárt felvétel, melyen egy fiatal férfi menekül egy lakótelepi háztól egy rohamrendőr elől. A férfi beugrik egy, a pirosnál álló taxiba, amely rögtön beletapos a gázba, elhajt az előtte lévő kocsisor mellett, áthajt a piroson, és elszágult, az utast üldözők pedig hoppon maradnak.

Az eset érdekessége, hogy a felvétel éjszaka készült. Helyi beszámolók szerint a rendőrség különleges egysége, az OMON arra a stratégiára váltott, hogy éjszaka, az emberek otthonánál vesz embereket őrizetbe. Értesülések szerint napközben megfigyelik és azonosítják a tiltakozásokon részt vevőket, este pedig elmennek értük. Mások szerint azért járják este a lakótelepeket, és hurcolják el indoklás nélkül az embereket, hogy éreztessék: senki sincs biztonságban a hatalom előtt.